Sikap rakyat penentu kejayaan pematuhan PKP
KUALA
LUMPUR: Sejak tiada lagi pendekatan berlembut atau kata-kata nasihat kepada
mereka yang masih ingkar dengan arahan Perintah Kawalan Pergerakan (PKP),
pematuhan melonjak kepada 99 peratus setakat Jumaat lepas. Barangkali
rakyat negara ini sudah mula memahami tujuan utama kerajaan melaksanakan PKP,
iaitu untuk memutuskan rantaian Covid-19 di negara ini. Hari pertama
pelaksanaan PKP menyaksikan kadar pematuhannya sekadar 62 peratus. Kerajaan
mahukan pematuhan 100 peratus. Lantaran itu, PKP yang memasuki fasa kedua hari
ke-18 pastinya akan menumpukan kepada usaha menumpaskan baki rakyat yang masih
degil dan tidak ambil kisah akan penularan wabak Covid-19. Ia
cukup untuk melambangkan ketegasan kerajaan dalam menangani krisis Covid-19
kerana jika lebih lama tempoh PKP ini dilaksanakan, ia bukan sahaja akan
menjejaskan ekonomi negara tetapi juga kehidupan rakyat itu sendiri. Walaupun
tiada peningkatan mendadak kes jangkitan Covid-19 direkodkan namun ia bukan
lesen untuk kita berpesta mengingkarinya dan orang ramai seharusnya terus
membantu kerajaan memerangi ‘virus jahat’ ini dengan duduk di rumah serta
keluar apabila perlu sahaja. Semestinya
orang ramai, termasuk peniaga, mengharapkan agar bazar Ramadan diteruskan
seperti tahun-tahun lepas namun disebabkan Covid-19, sebarang aktiviti yang
menyaksikan ramai orang berkumpul tidak sesuai diadakan. Memetik
kenyataan Ketua Pengarah Kesihatan Datuk Dr Noor Hisham Abdullah, perhimpunan
ramai seperti bazar Ramadan perlu dielak walaupun tempoh PKP tamat. Malah
katanya, norma dan amalan kehidupan rakyat Malaysia juga perlu berubah dalam
suatu tempoh tertentu. “Contohnya
tidak bersalam, membasuh tangan dan ada jarakan sosial sekurang-kurangnya satu
meter, perhimpunan contohnya enam bulan hingga setahun kita akan lihat tak
galakkan langsung perhimpunan ramai,” katanya. Setakat
ini, enam negeri telah mengambil keputusan membatalkan penganjuran bazar
Ramadan yang dimulakan kerajaan Negeri Sembilan (26 Mac) diikuti Terengganu (30
Mac), Kedah dan Selangor (masing-masing 1 April), Johor (2 April) serta Pulau
Pinang (3 April). Selebihnya
belum mengeluarkan kenyataan rasmi berhubung perkara itu. Mungkin
sudah tiba masanya peniaga memikirkan idea pelaksanaan e-Bazar yang kreatif dan
inovatif seperti makanan bazar Ramadan boleh dihantar ke rumah. Ini kerana
perkhidmatan penghantaran makanan ke rumah semasa fasa pertama PKP mencatat
peningkatan sebanyak 70 peratus. Selain
itu, krisis Covid-19 yang nampaknya belum berkesudahan mendorong penyedia
perkhidmatan penjagaan kesihatan ataupun pihak tertentu memanfaatkan teknologi
baharu bagi menangani penularan wabak tersebut. Sekumpulan
pakar robotik Universiti Putra Malaysia (UPM) membangunkan lima unit robot bagi
membantu petugas barisan hadapan menjalankan proses nyah kuman Covid-19 dan
dijangka dapat digunakan tidak lama lagi. Ketika
ini, teknologi robotik sewajarnya diperluaskan kerana ia secara tidak langsung
mampu mengurangkan risiko jangkitan silang dan meningkatkan kecekapan. Jika
Malaysia ingin dikenali dunia, kita perlu seiring mengejar teknologi kerana
hospital di bandar Wuhan, China iaitu lokasi bermulanya wabak itu, telah pun
menggunakan robot yang dilengkapi teknologi 5G untuk membimbing pesakit dan
menyahjangkit kawasan kuarantin.

Hospital di Thailand turut menggunakan ‘robot
ninja’ untuk menyukat suhu badan dan melindungi petugas kesihatan barisan
hadapannya. – BERNAMA  



 
See author's posts
